****

Отворени денови за разговор со родители за справување со стресни ситуации

**Драги родители,**

Со оглед на бранот трагични настани во нашето поблиско соседство за кои читаме и слушаме последниов период, должни сме да реагираме како заедница, и вие дома и ние на училиште.

Трауматските настани, особено оние кои вклучуваат деца, доведуваат до нарушувања во нашата безбедност и стабилноста на менталното здравје. По секој трауматичен настан, потребна е поддршка не само за директните жртви, туку и за целата заедница.

Важно е да се има на ум дека ширењето чувствителни информации за нечие трауматско искуство го продлабочува страдањето и ја поттикнува секундарната трауматизација. Во овој момент, сочувството и поддршката се најдоброто што можеме да го направиме.

 Затоа, исклучително е **важно да разговарате со децата за самиот настан** - да ги прашате што знаат, како се чувствуваат, да одговорите на нивните прашања и да ги нагласите вредностите и ставовите што ги негуваме. Охрабрете го детето да ги сподели своите искуства за односите со врсниците и темите на кои ваквиот настан може да го потсети, следeте ги реакциите на децата и бидете им модел за справување со стресни ситуации.

Со оглед на големиот број полуинформации и дезинформации во медиумите, добро е да се разговара со децата за кредибилитетот на изворите, но и **да се води сметка за содржината и комуникацијата на децата на социјалните мрежи.**

Подетални упатства за разговор и справување со овој трауматичен настан можете да прочитате во материјалот кој ви го испраќаме во прилог**:„Насоки за родители – Реакција во услови на криза“.**

 Стручните соработници во училиштето нудат **отворени денови** наменети за Вас родителите за разговор за актуелните прашања, како и за известување за начините за работа за враќање на довербата и чувството на безбедност во училиштето .

Ако реакциите на вашето дете продолжуваат и ги попречуваат секојдневните активности или забележите промена кај вашето дете, обратете се во училиштето. Стручните соработници од училиштето ќе иницираат поддршка на **надворешни експерти** за потемелна работа со учениците кои имаат таква потреба.

**Одговорност на секој поединец е да се грижи за благосостојбата на заедницата.**

Мај, 2023г Стручни соработници:

 педагог: Елизабета Велеска

 психолог: Робертино Илиоски

 специјален едукатор рехабилитатор: Кристина Темелкоска

Отворени денови за разговор со родители за справување со стресни ситуации

|  |  |  |
| --- | --- | --- |
| Ден во недела | Датум | Временски период |
| Од | До |
| Среда | 7.06.2023г  | 12.00 ч | 14. 00 ч |
| Петок | 9.06.2023г  | 12.00 ч | 14. 00 ч |
| Понеделник | 12.06.2023г  | 12.00 ч | 14. 00 ч |
| Среда  | 14.06.2023г  | 12.00 ч | 14. 00 ч |